DEMCO ลุ้นผลงานปี 62 ฟื้นตัว หลังตุนแบ็คล็อก 2.6 พันลบ.-ลุยประมูลงานเต็มสูบ
DEMCO ลุ้นผลงานปี 62 ฟื้นตัว หลังตุนแบ็คล็อก 2.6 พันลบ.-ลุยประมูลงานเต็มสูบ
27 มี.ค. 2562

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยถึงแผนการดำเนินงานในช่วงที่เหลือของปีนี้ว่า บริษัทฯยังคงเดินหน้าซ่อมฐานกังหันลม โครงการห้วยบง 2 และห้วยบง 3 ในส่วนที่เหลือ 26 ต้น ตามแผน หลังจากเมื่อวันที่ 18 กุมภาพันธ์ ที่ผ่านมาสามารถเข้าไปดำเนินการปรับปรุงฐานกังหันลม ซึ่งมั่นใจว่าจะแล้วเสร็จภายในไตรมาส 2 หรือในช่วงไตรมาส 3 ของปีนี้ ส่งผลให้ธุรกิจของบริษัทฯ เริ่มกลับเข้าสู่ภาวะปกติ
อย่างไรก็ตาม ยอมรับว่าแนวโน้มธุรกิจในปี 2562 จะยังคงได้รับผลกระทบจากค่าใช้จ่ายพิเศษในส่วนของค่าเสียโอกาสการขายไฟฟ้าจากการหยุดปรับปรุงฐานกังหัน (Loss of production) โครงการโรงไฟฟ้าพลังงานลมห้วยบง
“การที่เราสามารถเข้าไปปรับปรุงฐานกังหันลม ในส่วนที่เหลือ ถือเป็นการปลดล็อกปัญหาที่กินเวลามานาน ทำให้ธุรกิจกลับเข้าสู่ภาวะปกติ โดยปัจจุบันมีงานในมือที่รอรับรู้รายได้ (Backlog) ประมาณ 2,646 ล้านบาท ซึ่งจะทยอยรับรู้รายได้ในปีนี้มากกว่า 90 % และอยู่ระหว่างเข้าประมูลงานใหม่อีก 10,000 ล้านบาท เป็นงานก่อสร้างสายส่งไฟฟ้า และสถานีไฟฟ้าย่อยของการไฟฟ้าฝ่ายผลิตแห่งประเทศไทย (กฟผ.)” นายพงษ์ศักดิ์ กล่าว
นอกจากนี้ ยังมีงานย้ายสายไฟฟ้าลงใต้ดินในกลุ่มหัวเมืองใหญ่ ของการไฟฟ้าส่วนภูมิภาค (กฟภ.) รวมถึงงานวางสายโครงข่ายไฟเบอร์ออฟติคในโครงการวางท่อก๊าซ
ขณะเดียวกัน บริษัทฯยังมีแผนขยายธุรกิจไปยังประเทศ CLMV มากขึ้น ซึ่งปัจจุบันหลายประเทศมีการขยายการลงทุนโรงไฟฟ้าเป็นจำนวนมาก ถือเป็นโอกาสในการเข้าไปบุกตลาด หลังจากที่ก่อนหน้านี้ได้รับงานก่อสร้างสายส่งไฟฟ้า และสถานีไฟฟ้าย่อยมาแล้ว
ส่วนผลการดำเนินงานของบริษัทในปี 2561 มีรายได้รวม 4,151.37 ล้านมีกำไรสุทธิ 148.60 ล้านบาท เพิ่มขึ้น 83.01 ล้านบาท หรือ 126.58 % เทียบช่วงเดียวกันของปีก่อนมีกำไรสุทธิ 65.59  ล้านบาท โดยได้รับปัจจัยหนุนจากงานก่อสร้างสายส่งไฟฟ้าของการไฟฟ้าฝ่ายผลิต (กฟผ.) และการไฟฟ้าส่วนภูมิภาค (กฟภ.)
ทั้งนี้ คณะกรรมการบริษัทฯมีมติอนุมัติจ่ายปันผลเป็นเงินสด สำหรับงวดผลการดำเนินงานในปี 2561 (1 มกราคม-31 ธันวาคม 2561) ในอัตรา 0.05 บาท/หุ้น ขึ้นเครื่องหมาย XD วันที่ 8 พฤษภาคม 2562 และกำหนดจ่ายปันผลวันที่ 24   พฤษภาคม 2562 ซึ่งถือเป็นการขอบคุณผู้ถือหุ้นที่ลงทุนในบริษัทฯและร่วมฟันฝ่าอุปสรรคร่วมกัน